Austria a cedat! Pas important al PNL pentru accesul în Schengen
- Dinu Marian
- 7 martie 2024, 05:50
Austria a cedat. În cadrul Congresului PPE a fost nevoită să voteze admiterea totală a României în Schengen.
Prezentă la Congresul PPE la București, delegația austriacă a cedat presiunilor făcute de PNL. Manifestul electoral al Partidului Popular European care cere explicit aderarea cât mai curând posibil a României la spațiul Schengen a fost adoptat în unanimitate.
Preşedintele PNL, Nicolae Ciucă, spune că adoptarea manifestului reprezintă "o victorie pentru România". "O victorie pentru România, la Congresul PPE: manifestul electoral al Partidului Popular European, care cere aderarea cât mai curând posibil a României la Spațiul Schengen, a fost adoptat în unanimitate. Austria nu a mai votat împotrivă. De la București, astăzi, s-a auzit clar și răspicat în întreaga Europă: România trebuie să intre cu drepturi depline în Spațiul Schengen", a transmis Nicolae Ciucă pe Facebook. O lecție de strategie politică.
Austria nu s-a mai opus
"PPE susține intrarea deplină în Schengen a României și Bulgariei, ridicând nu doar controalele aeriene și navale, ci și cele la granițele terestre, cât mai curând posibil. Securitatea europeană și siguranța economică a tuturor statelor de pe continent.
PPE va propune crearea cadrului legislativ pentru intrarea în funcție a două noi roluri cheie: un comisar european pe securitate și apărare și altul pentru IMM-uri. Vrem o Europă sigură și prietenoasă în materie de taxe, care sprijină mediul de afaceri.
O Uniune competitivă care susține antreprenorii, tinerii și fermierii. Vrem ca politicile de mediu să meargă împreună cu cele economice și sociale. Ținta de reducere cu 55% a emisiilor de carbon rămâne în picioare, dar trebuie ca specialiștii și piața să decidă care sunt cele mai bune tehnologii pentru a obține neutralitatea emisiilor de carbon, până în 2050", a explicat președintele PNL.
Un vot clar pentru România
Europarlamentarul PNL, Siegrid Mureșan a completat: "Acest vot arată ca blocajul a fost depășit. Chiar dacă au existat dificultăți, le vom depăși. Vom obține aderarea deplină a României la spațiul Schengen".
Manifestul electoral al PPE va sta la baza programului politic al Partidului Național Liberal, și cuprinde următorul paragraf:
"Avem nevoie de admiterea deplină la spațiul Schengen pentru Bulgaria și România, eliminând nu doar controalele aeriene și maritime, ci și controalele la frontierele terestre cât mai curând posibil."